《龙井辩才老师新亭》
宋代·释道潜

远公吾家杰，道妙非壶丘。德倾龙象侣，貌盖江湖秋。

平生经论学，不为名相留。滔滔若悬瀑，下注万丈湫。

昔年谢讲事，众挽不转头。刳心老岩穴，百念本不浮。

东南多望士，唯见此老优。翰林天下公，方外寔辈流。

旌旗虎溪路，竟日泉石游。众生病未已，师意可忘忧。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。